Fəxrəddin Abdullayev

Fəxrəddin Abdullayev (Abdullayev Fəxrəddin Gülməmməd oğlu) — Fizika‑riyaziyyat elmləri doktoru, professor. Mersin Universitetinin riyaziyyat departamentinin müdiri.

 Həyatı 
Abdullayev Fəxrəddin Gülməmməd oğlu 1957-ci il mayın 15-də Azərbaycan
Respublikasının Şamaxı rayonunun Sündü kəndində anadan olub.

1980-ci ildə S.M.Kirov adına Azərbaycan Dövlət Universitetinin (indiki Bakı
Dövlət Universiteti) mexanika-riyaziyyat fakültəsini bitirib və təyinatla Azərbaycan
EA Riyaziyyat və Mexanika İnstitutuna göndərilib. 1980-ci ilin noyabr ayından Ukrayna
EA Tətbiqi Riyaziyyat və Mexanika İnstitutunun (TRMİ, Donetsk) funksiyalar
nəzəriyyəsi şöbəsində təcrübə keçib (elmi rəhbər — fizika-riyaziyyat elmləri doktoru,
professor V.İ.Belıy). 1984-cü ilin yanvarında Ukrayna EA TRMİ-nin "riyazi analiz"
ixtisası üzrə aspiranturasına daxil olub. 1986-cı ilin iyununda Ukrayna EA TRMİdə
"Kvazikonform sərhədli oblastlarda sahəcə ortoqonal polinomlar" mövzusunda
namizədlik dissertasiyası müdafiə edib.

1986–1994-cü illərdə Azərbaycan EA Riyaziyyat və Mexanika İnstitutunun riyazi
analiz şöbəsində kiçik elmi işçi, elmi işçi, böyük elmi işçi vəzifələrində işləyib.
1994-cü ilin mart ayından Türkiyə universitetlərində (Trabzon, Mersin) çalışmağa
başlayıb. 2003-cü ildə Azərbaycan EA Riyaziyyat və Mexanika İnstitutunda "Sahəcə
ortoqonal polinomlar və Biberbax polinomları" mövzusunda doktorluq dissertasiyası
müdafiə edib.

F.Abdullayevin tədqiqatlarının əsas istiqamətləri: Biberbax polinomlarının, onların
bəzi ümumiləşmələrinin və Furye sıralarının sahəcə ortoqonal polinomlar üzrə
aproksimasiya xassələrinin öyrənilməsi; sahəcə ortoqonal polinomların və ixtiyarı
cəbri polinomların kompleks müstəvinin müxtəlif oblastlarında davranışı.
F.Abdullayevin rəhbərliyi ilə 10 namizədlik və 8 doktorluq dissertasiyası müdafiə
edilib. Onun 150-dən çox elmi işi dünyanın bir sıra ölkələrinin elmi jurnallarında
dərc olunub.

F.Abdullayev Mersin Universiteti ilə Kanada, Fransa, Ukrayna, Almaniya, Polşa
və başqa ölkələrin ali məktəbləri arasında elmi əlaqələr yaradıb. O, Türkiyə, Ukrayna,
Bolqarıstan, Polşa, İsrail, Kipr və başqa ölkələrin elmi təşkilatları və universitetləri ilə birgə keçirilən çoxsaylı beynəlxalq riyazi konfransların təşəbbüskarı və
təşkilatçısıdır.

Ukrayna EA Riyaziyyat İnstitutu ilə elmi əlaqələrə verdiyi töhfəyə və elm sahəsində
qazandığı yüksək nailiyyətlərə görə F.Abdullayev 2002-ci ildə Ukrayna EAnın
M.V.Ostroqradski adına qızıl medalı ilə təltif edilib. 2007-ci ildə o, yaxınlaşma
və interpolyasiya nəzəriyyəsində müasir metodlar sahəsində silsilə işlərinə görə Ukrayna
EA-nın N.M.Krılov adına mükafatına layiq görülüb. 2009-cu ildə II Ukrayna
Beynəlxalq Riyaziyyat Konqresində Ukrayna EA-nın N.N.Boqolyubov adına qızıl
medalı ilə təltif edilib.

F.Abdullayev özünü həm də rəhbər işçi kimi yaxşı tanıdıb. 2006–2010-cu illərdə
Mersin Universiteti nəzdində Mersin Texniki Məktəbinin direktoru, 2008–2011-ci
illərdə Mersin Universitetinin təbiətşünaslıq və ədəbiyyat fakültəsinin dekanı olub,
hazırda Riyaziyyat Departamentinin müdiridir. 2010-cu ildə F.Abdullayev Mersin
Universitetinin rektoru vəzifəsinə irəli çəkilib.

 İstinadlar 

 Xarici keçidlər 
 Mərsin Universitetinin azərbaycanlı dekanı Ukrayna Elmlər Akademiyasının qızıl medalını alıb 

Kateqoriya:Şamaxı rayonunda doğulanlar
Kateqoriya:Azərbaycan alimləri